Na temelju članka 54. Statuta Sveučilišta u Zadru (pročišćeni tekst svibanj 2015.) u svezi s člankom 22. Pravilnika izdavačke djelatnosti Sveučilišta u Zadru (prosinac 2012.), Senat Sveučilišta u Zadru na XII. redovitoj sjednici u akad. god. 2015./2016. održanoj 27. rujna 2016. donio je

ODLUKU O IZMJENAMA I DOPUNAMA

POSLOVNIKA O RADU POVJERENSTVA ZA IZDAVAČKU DJELATNOST

SVEUČILIŠTA U ZADRU

Članak 1.

Članak 2. se mijenja i glasi:

„Povjerenstvo za izdavačku djelatnost (dalje u tekstu: Povjerenstvo) stalno je radno tijelo Senata sastavljeno od šest djelatnika u znanstveno-nastavnom zvanju.

Prorektor zadužen za izdavaštvo po svom je položaju član, a ujedno i predsjednik Povjerenstva.

Po dva nastavnika u Povjerenstvo predlažu područna stručna vijeća, a imenuje ih Senat na vrijeme od četiri godine. Članovi Povjerenstva mogu biti imenovani više puta uzastopce.“

Članak 2.

U Članku 13.stavak 1. mijenja se i glasi:

„Prilikom uredničkog i recenzentskog postupka na sjednicu Povjerenstva poziva se pročelnik odjela ili voditelj znanstveno-istraživačkog centra koji je predložio objavljivanje djela. Pročelnik odjela ili voditelj znanstveno-istraživačkog centra izvješćuje Povjerenstvo o predloženom djelu nakon što se prikupe potrebne recenzije. Ako pročelnik odjela ili voditelj znanstveno-istraživačkog centra ne mogu nazočiti sjednici, mogu opunomoćiti svojega predstavnika koji ga na sjednici treba zastupati.“

Članak 3.

U Članku 16. dodaje se stavak 2. koji glasi:

„U hitnim i opravdanim slučajevima može se održati elektronska sjednica Povjerenstva putem elektronske pošte. Za pravovaljano odlučivanje na elektronskoj sjednici predsjednik Povjerenstva treba dostaviti prijedlog odluke elektronskom poštom o kojoj članovi Povjerenstva odlučuju i odrediti rok do kojega se glasa elektronskom poštom, a koji ne može biti kraći od 24 sata unutar radnog dana za njegovu provedbu. Kod elektronskog glasovanja nazočnim članovima Povjerenstva smatraju se članovi koji su glasovali, te se odluka smatra usvojenom ako je usvojena većinom glasova članova Povjerenstva koji su glasovali elektronskom poštom. Glasovanje na elektronskoj sjednici obavlja se tako da svaki član Povjerenstva elektronskom poštom koju šalje predsjedniku Povjerenstva za pojedini prijedlog odluke glasa „ZA“, „PROTIV“ ili „SUZDRŽAN“. O radu Povjerenstva na elektronskoj sjednici sastavlja se zapisnik koji se potvrđuje na prvoj sljedećoj sjednici Povjerenstva.“

Članak 4.

Ove izmjene i dopune stupaju na snagu danom donošenja.

KLASA: 012-01/16-03/01

URBROJ: 2198-1-79-06/16-01

|  |  |
| --- | --- |
| Glavna tajnica | Rektorica |
| Antonella Lovrić, dipl. iur. | Prof. dr. sc. Dijana Vican |